Santa Cruz de Mompox

Santa Cruz de Mompox ( okon Mompox ok Mompos ) tir dota is widava valente Kolombia, vagetalte Bolívar winka, i widot ke Depresión Momposina utca.

Santa Cruz de Mompox arte mon 248 km- gee Cartagena de Indias winkaf widot tigir, kentalte Magdalena bost koe Mompox kuksafa ewala.

Izvaxo ke widava bak 1995 wetce debak ke Tamavafa Gadakiewega ke UNESCO zo bendeyer.

 Izva 
Santa Cruz de Mompox bak 1537 winugon zo zabduyur.

 Sanelia 
Varafa sanelia ke Santa Cruz de Mompox tir vas 44 124 irubasik otulayan bak 2015, don 25 785 koe widavafa widega is arak koe konako monaxo.

Nelkafo monaxo tid :
 Ancón
 La Rinconada
 Santa Teresita
 San Bernardo
 Los Guaimaros
 Guataca
 Pueblo Nuevo
 Ladrillos
 Loma de Simón
 La Colonia
 El Triunfo
 La Esperanza
 Camorra
 Los Piñones
 La Lobata
 Caldera
 Candelaria
 Las Boquillas
 Guaimaral
 San Nicolás
 El Paraíso
 San Ignacio
 La Jagua
 Santa Cruz
 Santa Rosa
 La Travesía
 Villanueva
 El Rosario
 Santa Elena
 Bomba
 Carmen del Rosario
 San Luis

 Ewava 

 Izvaxo ke Santa Cruz de Mompox 
 Vixaksam 
Santa Cruz de Mompox tigis vanmiae bwaf wedaf siday valente Bolívar Winka kene Magdalena dalafa voa ke patecta moni 1540 zo zabduyur. Mompox tiyir zolonapaf gu kazafa is lapirafa vindara moo bost wal Cartagena de Indias is istefo tawavo. Kle widava va espanafa boniara valente Geefa Amerika yordapayar. Inafa izva tir pakack ke kofisa abduxoa is boniasa kofelira ke espanafa olgalicura is vonera va golera is kaza dizvena mali XVII-eafa decemda kali toza ke XIX-eafa. Widava vakene bost voneweyer isen vristafa dalafa vawila va salt is domega kenelaniyir. Yona kevba ta nendara va widava bal laumay zo vegeduyud. Voldum loa widava zabduyuna gan espanik lize tanafa istefa viga tigir, Mompox vas baroya ematckorafa viga dem tanoya uja kene bost ruldar, i vas viga vadjesa vas baroya savsafa amerindiafa wida. Loa kolna ke izvaxo vas 0.54 km² tid ton katcalaf videwes sok ise wan tid dem xantafi fli, batinde firvisa va cugunaykafa ewava ke tiyisa espanafa boniarugalafa widava tigisa kene lan bost.

Pilkoma ke izvaxo ke Santa Cruz de Mompox wetce boniaraf bostmolt va tanafa is manafa adala ke intafa cugexafa ik gubefa vegeduropa tentur. Mali XVII-eafa decemda, mona dem doltama moe sidot keve Albarada nuda zo vegeduyud. Bata doltamona tid ton enk dem baroya ik sanoya tanta. Va pofa kira ke widavaf patectoy tadled, isen sinafo vabduefo kolanixo va tanoya mila kepaita walzilid. Yasaxo vegeduyuno wali XVII-eafa decemda is toza ke XIX-eafa tigid aname istefa ok krilafa fenkunafa darka redusa va gluyaxa wal tanteem kare lidawicka is lizukafa orpa. Tel losavsaf ord ke dolekikafa ok fayikafa mona vas istefa ponda is jontikviele tanoya dilafa vadime kolna ruldar, i vas ponda lospasa va zaniga. Loa mona va zolonafa vegeduropafa rulda wan vided : i va tuveli is yunkeyeno koexo is soza is lupaxa. Aptaf goaspil ke vonewera ke widava kene bost, va dugapa riafa koe gola ziliyid. Skapafa vantenura remi XIX-eafa decemda va warzaf lum gu bata adala nendoyeson kristeyer, numen widava tir to lokatcalafa tula ke mana widavinda kene bost. 

 Cugexa 
Konaka lozolonafa cugexa ke izvaxo tid :
 San Francisco uja
 San de Dios ropexe, torigine gu ane loguazafe ropexe ke Amerika
 Casa de los Apóstoles mona
 Casa municipal ( savsafe dotaxe ), lize volruptesuca ke Kolombia zo etimayar 
 Palacio municipal, okon San Carlos reak ( dotaxe )
 Inmaculada Concepción uja
 Santa Bárbara uja
 San Agustín uja

 Vuestexa 

|style="vertical-align: top;"|


Santa Cruz de Mompox
Santa Cruz de Mompox
Santa Cruz de Mompox
Izvaxo ke Santa Cruz de Mompox
Izvaxo ke Santa Cruz de Mompox